O‘zbekiston Respublikasi Sog‘liqni saqlash vazirligi huzuridagi Farmatsevtika tarmog‘ini rivojlantirish agentligi faoliyatini tashkil etish to‘g‘risida

O‘zbekiston Respublikasi Prezidentining “Farmatsevtika tarmog‘ini boshqarish tizimini tubdan takomillashtirish chora-tadbirlari to‘g‘risida” 2017-yil 7-noyabrdagi PF-5229-son Farmoniga muvofiq, O‘zbekiston Respublikasi Sog‘liqni saqlash vazirligi huzuridagi Farmatsevtika tarmog‘ini rivojlantirish agentligi (keyingi o‘rinlarda Agentlik deb ataladi) faoliyatini samarali tashkil etishni ta’minlash maqsadida Vazirlar Mahkamasi qaror qiladi:
 1. Quyidagilar:
 O‘zbekiston Respublikasi Sog‘liqni saqlash vazirligi huzuridagi Farmatsevtika tarmog‘ini rivojlantirish agentligining tashkiliy tuzilmasi 1-ilovaga muvofiq; 
 O‘zbekiston Respublikasi Sog‘liqni saqlash vazirligi huzuridagi Farmatsevtika tarmog‘ini rivojlantirish agentligining boshqaruv xodimlari cheklangan soni 55 nafardan iborat bo‘lgan markaziy apparati tuzilmasi 2-ilovaga muvofiq;
 Qoraqalpog‘iston Respublikasi, viloyatlar va Toshkent shahar farmatsevtika tarmog‘ini rivojlantirish boshqarmalarining (keyingi o‘rinlarda hududiy boshqarmalar deb ataladi) namunaviy tuzilmasi 3-ilovaga muvofiq;
 O‘zbekiston Respublikasi Sog‘liqni saqlash vazirligi huzuridagi Farmatsevtika tarmog‘ini rivojlantirish agentligi to‘g‘risidagi nizom 4-ilovaga muvofiq;
 O‘zbekiston Respublikasi Sog‘liqni saqlash vazirligi huzuridagi Farmatsevtika tarmog‘ini rivojlantirish agentligi faoliyatining samaradorligini baholash mezonlari to‘g‘risidagi nizom 5-ilovaga muvofiq tasdiqlansin.
 O‘zbekiston Respublikasi Sog‘liqni saqlash vaziriga, zaruratga ko‘ra, boshqaruv xodimlarining belgilangan umumiy soni va mehnatga haq to‘lash fondi doirasida Agentlik va uning hududiy boshqarmalarining tasdiqlangan tuzilmalariga o‘zgartirishlar kiritish huquqi berilsin.
 2. Belgilansinki, ushbu qarorga 2-3-ilovalarga muvofiq tasdiqlanayotgan yangi tashkil etilayotgan Agentlik va uning hududiy boshqarmalarining boshqaruv xodimlari soni, shu jumladan, xodimlar soni tegishlicha qisqartirilishi (jami — 32 birlik) hisobiga shakllantiriladi:
 O‘zbekiston Respublikasi Sog‘liqni saqlash vazirligining Dori vositalari, tibbiy buyumlar va tibbiy texnika muomalasini tartibga solish Bosh boshqarmasi shtatlaridan — 2 birlik;
 Qoraqalpog‘iston Respublikasi Sog‘liqni saqlash vazirligi, viloyatlar sog‘liqni saqlash boshqarmalari dori vositalari va tibbiy buyumlar chakana savdosi shartlari va litsenziya talablariga rioya etish ustidan nazorat qilish bo‘linmalarining har biridan — 2 birlikdan, Toshkent shahar Sog‘liqni saqlash bosh boshqarmasidan — 4 birlik.
 3. O‘zbekiston Respublikasi Sog‘liqni saqlash vazirligiga bir oy muddatda belgilangan tartibda:
 Agentlikning markaziy apparati uchun Sog‘liqni saqlash vazirligi Avtobazasi uchun nazarda tutilgan avtotransport vositalarining limitlari doirasida 4 ta yengil avtotransport vositasi, shu jumladan, 3 ta — shaxsiy, 1 ta — navbatchi avtotransport vositasi ajratsin;
 Qoraqalpog‘iston Respublikasi, viloyatlar va Toshkent shahar farmatsevtika tarmog‘ini rivojlantirish boshqarmalari to‘g‘risidagi nizomlarni tasdiqlasin;
 Agentlikni zarur ixtisoslikka ega bo‘lgan yuqori malakali mutaxassislar bilan ta’minlash va uning moddiy-texnika bazasini mustahkamlash choralarini ko‘rsin.
 4. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari Q.V. Akmalov, O‘zbekiston Respublikasi Sog‘liqni saqlash vaziri A. Shadmanov va O‘zbekiston Respublikasi Sog‘liqni saqlash vazirligi huzuridagi Farmatsevtika tarmog‘ini rivojlantirish agentligi direktori Z. Dusanov zimmasiga yuklansin.
 1. Ushbu Nizom O‘zbekiston Respublikasi Sog‘liqni saqlash vazirligi huzuridagi Farmatsevtika tarmog‘ini rivojlantirish agentligining (keyingi o‘rinlarda Agentlik deb ataladi) maqomi, asosiy vazifalari, funksiyalari, huquqlari va majburiyatlarini, faoliyatini tashkil etish asoslarini belgilaydi.
 2. Agentlik o‘z faoliyatida O‘zbekiston Respublikasining Konstitutsiyasi va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, ushbu Nizomga va boshqa qonun hujjatlariga hamda O‘zbekiston Respublikasi Sog‘liqni saqlash vazirligining qarorlariga amal qiladi.
 3. Agentlikning o‘z vakolatlari doirasida qabul qilgan qarorlari tashkiliy-huquqiy shakllaridan qat’i nazar, davlat va xo‘jalik boshqaruvi organlari, mahalliy ijro etuvchi hokimiyat organlari, xo‘jalik subyektlari tomonidan bajarilishi majburiy hisoblanadi.
 4. Agentlik o‘z faoliyatini davlat va xo‘jalik boshqaruvi organlari, mahalliy ijro etuvchi hokimiyat organlari, Sog‘liqni saqlash vazirligining tarkibiy bo‘linmalari, shuningdek, jismoniy va yuridik shaxslar bilan o‘zaro hamkorlikda amalga oshiradi.
 5. Qoraqalpog‘iston Respublikasi, viloyatlar va Toshkent shahar Farmatsevtika tarmog‘ini rivojlantirish boshqarmalari (keyingi o‘rinlarda hududiy boshqarmalar deb ataladi) o‘z faoliyatini O‘zbekiston Respublikasi Sog‘liqni saqlash vazirligi bilan kelishgan holda Agentlik tomonidan tasdiqlanadigan nizomlar asosida amalga oshiradi. 
 Agentlik tarkibiga kiruvchi Dori vositalari, tibbiy buyumlar va tibbiyot texnikasi ekspertizasi va standartlashtirish davlat markazi, O‘zbekiston kimyo-farmatsevtika ilmiy-tadqiqot instituti, Toshkent vaksina va zardoblar ilmiy-tadqiqot instituti va “Sharq tabobati” ilmiy-tadqiqot instituti (keyingi o‘rinlarda idoraviy mansub tashkilotlar deb ataladi) o‘z faoliyatini Agentlik tomonidan tasdiqlanadigan ustavlarga muvofiq amalga oshiradi.
 6. Agentlik faoliyatini moliyalashtirish O‘zbekiston Respublikasi Davlat budjeti mablag‘lari va qonun hujjatlarida taqiqlanmagan boshqa mablag‘lar hisobiga amalga oshiriladi.
 7. Agentlik mustaqil yuridik shaxs hisoblanadi, O‘zbekiston Respublikasi Davlat gerbi tasviri tushirilgan va o‘z nomi davlat tilida yozilgan muhr va blankalarga, bank hisob raqamlariga ega bo‘ladi.
 8. Quyidagilar Agentlikning asosiy vazifalari hisoblanadi: 
 farmatsevtika tarmog‘ini, jumladan, uni davlat tomonidan qo‘llab-quvvatlashning zamonaviy mexanizmlarini joriy etish yo‘li bilan barqaror rivojlantirish strategiyasini ishlab chiqish va amalga oshirish; 
 farmatsevtika bozori kon’yukturasini o‘rganishni tashkillashtirish, aholi va sog‘liqni saqlash muassasalarining farmatsevtika mahsulotlari bilan ta’minlanganlik holatini tizimli tahlil qilish va uning asosida ichki bozorni yanada to‘ldirish va ishlab chiqarishni mahalliylashtirish bo‘yicha takliflarni ishlab chiqish; 
 tarmoq korxonalariga yetakchi xorijiy farmatsevtika korxonalari bilan hamkorlikni yo‘lga qo‘yishda farmatsevtika mahsulotlarining ichki va tashqi bozorlarda raqobatbardosh, yuqori sifatli yangi turlarini ishlab chiqarishni o‘zlashtirishda ko‘maklashish; 
 farmatsevtika tarmog‘ini, shu jumladan, farmatsevtika mahsulotlarini davlat ro‘yxatidan o‘tkazish, standartlashtirish, sertifikatlashtirish, texnik jihatdan tartibga solish, shuningdek, farmatsevtika faoliyatini litsenziyalash (dori vositalari va tibbiy buyumlarni chakana sotish bundan mustasno) yo‘li bilan davlat tomonidan boshqarish; 
 farmatsevtika tarmog‘iga ilg‘or xorijiy amaliyot va xalqaro standartlarni tatbiq etish bo‘yicha ishlarni muvofiqlashtirish; 
 import qilinayotgan va respublika hududida ishlab chiqarilayotgan farmatsevtika mahsulotlari to‘g‘risida to‘liq axborot yig‘ishni ta’minlovchi Farmatsevtika mahsulotlari harakatini nazorat qilish va hisobga olish axborot tizimini joriy qilishda ishtirok etish.
 9. Agentlik o‘ziga yuklangan vazifalarga muvofiq quyidagi funksiyalarni amalga oshiradi: 
 a) farmatsevtika tarmog‘ini, jumladan uni davlat tomonidan qo‘llab-quvvatlashning zamonaviy mexanizmlarini joriy etish yo‘li bilan barqaror rivojlantirish strategiyasini ishlab chiqish va amalga oshirish sohasida: 
 farmatsevtika tarmog‘ini rivojlantirishning strategik yo‘nalishlari bo‘yicha o‘rtacha va uzoq muddatli istiqbolga mo‘ljallangan takliflar kiritadi; 
 farmatsevtika tarmog‘ini rivojlantirishning respublika va hududiy dasturlarini, shu jumladan, farmatsevtika tarmog‘ining erkin iqtisodiy zonalar hududlariga mo‘ljallangan dasturlarni davlat-xususiy sheriklik mexanizmlaridan foydalangan holda ishlab chiqish va amalga oshirishda ishtirok etadi; 
 farmatsevtika korxonalari va tashkilotlari faoliyatiga ko‘maklashadi, ijtimoiy ahamiyatli dori vositalari va tibbiy buyumlarning import o‘rnini bosuvchi ishlab chiqarishlarini tashkil qilish bo‘yicha investitsiya dasturlari ishlab chiqilishi va amalga oshirilishida ishtirok etadi; 
 b) farmatsevtika bozori konyunkturasini o‘rganishni tashkillashtirish, aholi va sog‘liqni saqlash muassasalarining farmatsevtika mahsulotlari bilan ta’minlanganlik holatini tizimli tahlil qilish va uning asosida ichki bozorni yanada to‘ldirish va ishlab chiqarishni mahalliylashtirish bo‘yicha takliflarni ishlab chiqish sohasida: 
 farmatsevtika bozorining marketing tadqiqotlarini tashkil qiladi va amalga oshiradi, talab katta bo‘lgan dori vositalari, tibbiy buyumlar hamda tibbiy texnikani, ularni ishlab chiqarishni o‘zlashtirish yoki mavjud ishlab chiqarishlarga tuzatishlar kiritish maqsadida aniqlaydi; 
 mahalliy dori vositalari, tibbiy buyumlar hamda tibbiy texnikani tashqi bozorlarga chiqarishga ko‘maklashadi, shuningdek, xorijiy mamlakatlarda talab katta bo‘lgan dori vositalari, tibbiy buyumlar hamda tibbiy texnika turlarini ishlab chiqarishni o‘zlashtirish bo‘yicha mahalliy ishlab chiqaruvchilar uchun tavsiyalar ishlab chiqadi; 
 aholi va davlat sog‘liqni saqlash muassasalarining dori vositalari, tibbiy buyumlar hamda tibbiy texnika bilan ta’minlanganlik darajasini tahlil qiladi; 
 dori vositalari, tibbiy buyumlar hamda tibbiyot texnikasi ishlab chiqarishni mahalliylashtirish dasturlarini ishlab chiqish va amalga oshirishni tashkil etadi; 
 import o‘rnini bosuvchi ijtimoiy ahamiyatga ega dori vositalari va tibbiy buyumlarni ishlab chiqarishni tashkil qilish bo‘yicha takliflar kiritadi; 
 v) tarmoq korxonalariga yetakchi xorijiy farmatsevtika korxonalari bilan hamkorlikni yo‘lga qo‘yishda, farmatsevtika mahsulotlarining ichki va tashqi bozorlarda raqobatbardosh, yuqori sifatli yangi turlarini ishlab chiqarishni o‘zlashtirishda ko‘maklashish sohasida: 
 dori vositalari, tibbiy buyumlar hamda tibbiy texnika ishlab chiqarishda foydalanilayotgan moddiy-texnik baza va texnologiyalarning holati monitoringini olib boradi va tahlil qiladi hamda natijalari bo‘yicha ishlab chiqarishni modernizatsiya qilish, texnik va texnologik jihatdan qayta jihozlash dasturlarini ishlab chiqadi; 
 ishlab chiqarishni modernizatsiya qilish, texnik va texnologik jihatdan qayta jihozlashni nazarda tutuvchi investitsiya dasturlari ro‘yxatini har yil hududlar va alohida korxona bo‘yicha ishlab chiqadi va vakolatli organlarga taqdim etadi; 
 dori vositalari, tibbiy buyumlar hamda tibbiyot texnikasining chet eldagi innovatsion va yuqori texnologik ishlab chiqarishlarini tahlil qiladi hamda ushbu tahlil asosida O‘zbekiston Respublikasi Investitsiyalar va tashqi savdo vazirligiga yangi investitsiya loyihalarini shakllantirish bo‘yicha takliflar kiritadi; 
 mavjud ishlab chiqarishlarni modernizatsiya qilish va ustuvor investitsiya loyihalarini amalga oshirish uchun xorijiy investitsiyalar, shu jumladan, xorijiy va xalqaro moliya institutlarining mablag‘larini jalb qilishga qaratilgan chora-tadbirlarni amalga oshiradi; 
 original va samarali dori vositalari yaratish va ularning ishlab chiqarilishini o‘zlashtirish bo‘yicha ilmiy-tadqiqot ishlari olib borilishini tashkil etadi; 
 ilmiy-tadqiqot muassasalari va farmatsevtika korxonalari o‘rtasida tayyor ilmiy ishlanmalarni ishlab chiqarishga joriy qilish va tadqiqotlarning, shu jumladan, o‘simliklardan dori vositalari ishlab chiqarishga qaratilgan tadqiqotlarning yangi yo‘nalishlarini boshlash bo‘yicha kooperatsiya aloqalarini ta’minlaydi; 
 dori vositalari, tibbiy buyumlar hamda tibbiyot texnikasi ishlab chiqarish bo‘yicha innovatsion ishlanmalarni rag‘batlantirish chora-tadbirlarini ishlab chiqadi; 
 mahalliy ishlab chiqaruvchilar bilan yetakchi xorijiy kompaniyalar o‘rtasida hamkorlikni tashkil etadi; 
 mahalliy tashkilotlar vakillarining xalqaro farmatsevtika ko‘rgazmalarida, forumlar, konferensiyalar, seminarlarda hamda xorijiy mamlakatlarda o‘tkaziladigan milliy ko‘rgazmalarda ishtirok etishini ta’minlaydi; 
 xalqaro tashkilotlar, hukumatlararo komissiyalar (guruhlar) va biznes-forumlar ishida qatnashadi; 
 g) farmatsevtika tarmog‘ini, shu jumladan, farmatsevtika mahsulotlarini davlat ro‘yxatidan o‘tkazish, standartlashtirish, sertifikatlashtirish, texnik jihatdan tartibga solish, shuningdek, farmatsevtika faoliyatini litsenziyalash yo‘li bilan davlat tomonidan boshqarish sohasida: 
 dori vositalari, tibbiy buyumlar va tibbiy texnikani davlat ro‘yxatidan o‘tkazish, sifatini nazorat qilish, standartlashtirish va sertifikatlash amalga oshirilishini ta’minlaydi. Bunda tibbiyot mahsulotlarini sertifikatlashtirish faqat belgilangan tartibda akkreditatsiya qilingan sertifikatlashtirish organlari tomonidan amalga oshirilishi ta’minlanadi; 
 tibbiyot amaliyotida qo‘llashga ruxsat etilgan Dori vositalari, tibbiy buyumlar va tibbiy texnikaning davlat reyestri yuritilishi va davriy nashr e’lon qilinishini ta’minlaydi; 
 davlat farmakopeyasi shakllantirilishini ta’minlaydi; 
 farmakologik va/yoki dori vositalari va tibbiy buyumlarning klinikagacha va klinik tadqiqotlari natijalarining ekspertizadan o‘tkazilishini tashkil qiladi; 
 dori vositalari va “in vitro” tashxis uchun tibbiy buyumlarga farmakopeya hujjatlarini ekspertizadan o‘tkazish, kelishish va tasdiqlashni, shuningdek, tibbiy buyumlar (“in vitro” tashxis uchun tibbiy buyumlar tashqari) va tibbiy texnikani texnik jihatdan tartibga solish sohasidagi normativ hujjatlarni ekspertizadan o‘tkazish va kelishishni tashkil qiladi; 
 farmokologik nazorat amalga oshirilishini ta’minlaydi; 
 dori vositalari va tibbiy buyumlarning zararli ta’siri aniqlanganda, ularni ishlab chiqarish, tayyorlash, import qilish va sotishni belgilangan tartibda to‘xtatib turishni ta’minlaydi; 
 dori vositalari, tibbiy buyumlar va tibbiy texnikani sertifikatlash organlari, shu jumladan, sinov laboratoriyalari faoliyati muvofiqlashtirilishi va nazorat qilinishini ta’minlaydi; 
 sertifikatlanadigan dori vositalari va tibbiy buyumlarni ishlab chiqarish sharoitlarini baholashni ta’minlaydi; 
 tibbiy buyumlar va tibbiy texnikaning texnik jihatdan tartibga solish bo‘yicha normativ hujjatlar fondini takomillashtirish chora-tadbirlarini amalga oshiradi; 
 huquqni muhofaza qilish organlarining murojaatlari bo‘yicha dori vositalari, tibbiy buyumlar va tibbiy texnikani ekspertizadan o‘tkazishni ta’minlaydi; 
 farmatsevtika tarmog‘i mutaxassislarini malaka oshirish kurslarida, shu jumladan, xorijiy mamlakatlarda yoki xorijiy mutaxassislarni jalb qilgan holda o‘qitishni tashkil qiladi; 
 farmatsevtika faoliyatini litsenziyalashni hamda litsenziya talab va shartlariga rioya etilishi belgilangan tartibda nazorat qiladi; 
 d) farmatsevtika tarmog‘iga ilg‘or xorijiy amaliyot va xalqaro standartlarni tatbiq etish bo‘yicha ishlarni muvofiqlashtirish sohasida: 
 dori vositalarini ishlab chiqarish, muomalasini tartibga solish, sifatini nazorat qilish hamda “ISO” sifatni boshqarish tizimlarini va Zarur tarzdagi amaliyotni (GxP) joriy qilish sohasida xalqaro hamkorlikni muvofiqlashtiradi; 
 farmatsevtika tarmog‘i korxonalariga xalqaro standartlarni joriy qilishda ko‘maklashadi; 
 Zarur tarzda ishlab chiqarish amaliyoti qoidalari (GMP), Zarur tarzda distributsiya amaliyoti qoidalari (GDP), Zarur tarzda saqlash amaliyoti qoidalari (GSP), Zarur tarzda klinika amaliyoti qoidalari (GCP), Zarur tarzda laboratoriya amaliyoti qoidalari (GLP), Zarur tarzda dorixona amaliyoti qoidalari (GPP) talablariga muvofiqlik bo‘yicha audit o‘tkazilishini va tegishli xulosa va/yoki sertifikatlar berilishini tashkil qiladi. 
 e) import qilinayotgan va respublika hududida ishlab chiqarilayotgan farmatsevtika mahsulotlari to‘g‘risida to‘liq axborot yig‘ishni ta’minlovchi Farmatsevtika mahsulotlari harakatini nazorat qilish va hisobga olish axborot tizimini joriy qilishda ishtirok etish sohasida: 
 Tibbiyot amaliyotida qo‘llanilishiga ruxsat etilgan dori vositalari, tibbiy buyumlar va tibbiy texnika davlat reyestrini hamda sertifikatlashtirilgan dori vositalari, tibbiy buyumlar va tibbiy texnika to‘g‘risidagi ma’lumotlarni “https://uzpharm-control.uz” veb sahifasida yoritib boradi; 
 ro‘yxatdan o‘tkazish va sertifikatsiyalash sohasida biznes jarayonini avtomatlashtiradi; 
 shakllangan ma’lumotlar elektron bazalarining boshqa davlat organlari tizimlari bilan axborot almashuvini yo‘lga qo‘yadi; 
 Agentlik qonun hujjatlariga muvofiq boshqa funksiyalarni ham amalga oshirishi mumkin.
 10. Agentlik yuklangan vazifalar va funksiyalarni amalga oshirish uchun quyidagi huquqlarga ega:
 respublika farmatsevtika tarmog‘ini rivojlantirishni nazarda tutuvchi kompleks chora-tadbirlarni ishlab chiqish va amalga oshirish masalalari bo‘yicha davlat organlari va boshqa tashkilotlarning ishini muvofiqlashtirish;
 davlat organlari va boshqa tashkilotlardan Agentlik vakolatiga kiradigan masalalar bo‘yicha hujjatlar, statistik ma’lumotlar, hisobotlar, tahliliy materiallar, xulosalar va boshqa ma’lumotlarni so‘rash va olish;
 xorijiy mamlakatlardan import qilinadigan dori vositalari, tibbiy buyumlar va tibbiyot texnikasini belgilangan tartibda davlat ro‘yxatidan o‘tkazish va sertifikatlashni amalga oshirish;
 Agentlikka yuklangan vazifalarni bajarish doirasida davlat organlari va boshqa tashkilotlar, nodavlat notijorat tashkilotlari, yetakchi loyiha institutlari, ilmiy-ta’lim muassasalari, xalqaro tashkilotlar, xorijiy kompaniyalarning yuqori malakali xodimlarini va mutaxassislarni jalb qilish;
 xorijiy davlatlarning vakolatli organlari bilan farmatsevtika tarmog‘ini rivojlantirish masalalari bo‘yicha to‘g‘ridan to‘g‘ri ma’lumot almashish;
 farmatsevtika tarmog‘ining erkin iqtisodiy zonalarini tashkil qilish, faoliyatini yanada takomillashtirish va ularni boshqarish masalalarini kelishish;
 belgilangan tartibda noshirlik faoliyatini amalga oshirish, axborot materiallari, davriy nashrlar va boshqa bosma mahsulotlarni chiqarish hamda tarqatish;
 farmatsevtika korxonalarining Zarur tarzda ishlab chiqarish amaliyoti qoidalariga (GMP) muvofiqligini sertifikatlash;
 farmatsevtika tarmog‘i mutaxassislarining malakasini oshirish;
 farmatsevtika tarmog‘i sohasidagi muammolar bo‘yicha muvofiqlashtiruvchi, ilmiy-texnik, idoralararo ekspert komissiyalari tashkil qilish, maxsus yig‘ilishlar chaqirish, shuningdek, ushbu muammolarni o‘rganish, maslahatlashish va ularni hal qilish uchun mahalliy va xorijiy mutaxassislarni, ekspertlarni jalb qilish;
 dori vositalari, tibbiy buyumlar va tibbiyot texnikasiga belgilangan tartibda muvofiqlik sertifikatlari berish;
 farmatsevtika tarmog‘ini rivojlantirish masalalari bo‘yicha O‘zbekiston Respublikasining xalqaro shartnomalarini, shu jumladan, idoralararo tusdagi shartnomalarni ishlab chiqishda qatnashish.
 Agentlik qonun hujjatlariga muvofiq boshqa huquqlarga ham ega bo‘lishi mumkin.
 11. Agentlik o‘ziga yuklangan vazifalar va funksiyalar samarali bajarilishi uchun javob beradi.
 12. Agentlikka O‘zbekiston Respublikasi Prezidenti tomonidan lavozimga tayinlanadigan va lavozimdan ozod etiladigan direktor boshchilik qiladi.
 Agentlik direktori maqomi, maishiy, tibbiy va transport ta’minoti shartlari bo‘yicha O‘zbekiston Respublikasi Sog‘liqni saqlash vazirining birinchi o‘rinbosariga tenglashtiriladi.
 Agentlik direktori O‘zbekiston Respublikasi Prezidenti bilan kelishgan holda O‘zbekiston Respublikasi Sog‘liqni saqlash vaziri tomonidan lavozimga tayinlanadigan va lavozimdan ozod etiladigan o‘rinbosarlarga ega bo‘ladi.
 Agentlikning hududiy boshqarmalariga Agentlik direktori tomonidan lavozimga tayinlanadigan va lavozimdan ozod etiladigan boshliq rahbarlik qiladi.
 Agentlik va uning hududiy boshqarmalari xodimlari mehnatga haq to‘lash shartlari bo‘yicha O‘zbekiston Respublikasi Sog‘liqni saqlash vazirligi va uning hududiy bo‘linmalarining tegishli xodimlariga tenglashtiriladi.
 O‘zbekiston Respublikasi Sog‘liqni saqlash vazirligi huzuridagi Farmatsevtika tarmog‘ini rivojlantirish agentligi direktori bir vaqtning o‘zida “Dori vositalari, tibbiy buyumlar va tibbiy texnika ekspertizasi va standartlashtirish davlat markazi” DUK rahbari hisoblanadi.
 13. Agentlik direktori zimmasiga yuklangan vazifalarni bajarish uchun:
 a) Agentlik faoliyatiga umumiy rahbarlik qiladi;
 b) Agentlik va uning hududiy boshqarmalari xodimlarini belgilangan tartibda lavozimga tayinlaydi va lavozimdan ozod qiladi;
 v) hududiy boshqarmalar rahbarlarining hisobotlarini eshitadi;
 g) O‘zbekiston Respublikasi Sog‘liqni saqlash vaziriga:
 Agentlik faoliyati natijalari haqidagi hisobotni;
 Agentlik vakolatiga kiradigan masalalar bo‘yicha normativ-huquqiy hujjatlar va boshqa normativ hujjatlar loyihalarini;
 Agentlik va uning hududiy boshqarmalari tuzilmasiga o‘zgartirishlar kiritish haqidagi takliflarni kiritadi (taqdim etadi);
 d) Agentlik vakolatiga kiradigan masalalar bo‘yicha qarorlar qabul qiladi, o‘z o‘rinbosarlarining hamda Agentlik, hududiy boshqarmalar va idoraviy mansub tashkilotlarning boshqa mansabdor shaxslarining vakolatlari, majburiyatlari va javobgarligi darajalarini belgilaydi;
 e) o‘z vakolatlari doirasida Agentlik xodimlari tomonidan bajarilishi majburiy bo‘lgan buyruqlar va farmoyishlar chiqaradi hamda ko‘rsatmalar beradi;
 j) Agentlikka yuklangan vazifalar va funksiyalarning bajarilishi uchun shaxsan javob beradi;
 z) qonun hujjatlari va ushbu Nizomga muvofiq boshqa vakolatlarni ham amalga oshiradi.
 14. Agentlik direktori ish joyida bo‘lmagan hollarda uning vakolatlarini direktorning birinchi o‘rinbosari amalga oshiradi.
 15. Agentlikni qayta tashkil etish va tugatish qonun hujjatlarida belgilangan tartibda amalga oshiriladi.
 1. Ushbu Nizom “Dori vositalari va farmatsevtika faoliyati to‘g‘risida”gi O‘zbekiston Respublikasi Qonuniga va O‘zbekiston Respublikasi Prezidentining “2019 — 2021-yillarda respublikaning farmatsevtika tarmog‘ini yanada jadal rivojlantirish chora-tadbirlari to‘g‘risida” 2019-yil 10-apreldagi PF-5707-son Farmoniga muvofiq O‘zbekiston Respublikasi Sog‘liqni saqlash vazirligi huzuridagi Farmatsevtika tarmog‘ini rivojlantirish agentligi faoliyatining samaradorligini baholash mezonlarini (keyingi o‘rinlarda baholash deb ataladi) belgilaydi. 
 2. Baholash O‘zbekiston Respublikasi Sog‘liqni saqlash vazirligi huzuridagi Farmatsevtika tarmog‘ini rivojlantirish agentligiga yuklangan vazifalar va funksiyalarning bajarilishi samaradorligini aniq ko‘rsatkichlar va maqsadli indikatorlar asosida aniqlash maqsadida amalga oshiriladi. 
 3. Baholash uchun quyidagi manbalardan foydalaniladi: 
 rasmiy statistik ma’lumotlar; 
 amalga oshirilgan ishlar to‘g‘risidagi hisobotlar; 
 Agentlik faoliyati monitoringi natijalari bo‘yicha axborot-tahliliy materiallar; 
 vakolatli organlar tomonidan o‘tkazilgan tekshirishlar va o‘rganishlar natijalari; 
 xolis ekspertlar xulosalari; 
 Agentlik faoliyati sohasidagi ijtimoiy tadqiqotlar natijalari; 
 Agentlik faoliyatiga taalluqli bo‘lgan nodavlat notijorat tashkilotlar ma’lumotlari.
 4. Baholash O‘zbekiston Respublikasi Sog‘liqni saqlash vazirligi (keyingi o‘rinlarda Sog‘likni saqlash vazirligi deb ataladi) tomonidan yil yakuniga ko‘ra har yili o‘tkaziladi. 
 5. Baholashni o‘tkazish rejasi Agentlik tomonidan Sog‘liqni saqlash vazirligiga yil yakuniga ko‘ra statistik va boshqa ma’lumotlarning taqdim etish muddatlarini o‘z ichiga oladi. 
 6. Agentlik faoliyatining samaradorligi quyidagi mezonlarga ko‘ra baholanadi: 
 a) farmatsevtika tarmog‘ini, jumladan, uni davlat tomonidan qo‘llab-quvvatlashning zamonaviy mexanizmlarini joriy etish yo‘li bilan barqaror rivojlantirish strategiyasini ishlab chiqish va amalga oshirish sohasida: 
 xorijiy investorlarning mablag‘lari, xalqaro moliya institutlari va tashkilotlarning texnik ko‘magi (grantlari)ni, shuningdek, xorijiy mutaxassislarni jalb qilgan holda 2020 – 2024-yillarda farmatsevtika tarmog‘ini rivojlantirish konsepsiyasini ishlab chiqish, tasdiqlash va har yilga belgilangan tadbirlarning o‘z vaqtida amalga oshirilishini ta’minlash; 
 har yili Agentlikning kamida o‘nta xodimining malakasini oshirishni tashkil etish, shu jumladan, xorijda malaka oshirishini tashkil qilish va ilg‘or xorijiy tajribani amaliyotga tatbiq etib borish; 
 b) farmatsevtika bozori konyunkturasini o‘rganishni tashkillashtirish, aholi va sog‘liqni saqlash muassasalarining farmatsevtika mahsulotlari bilan ta’minlanganlik holatini tizimli tahlil qilish va uning asosida ichki bozorni yanada to‘ldirish va ishlab chiqarishni mahalliylashtirish bo‘yicha takliflarni ishlab chiqish sohasida: 
 har chorakda O‘zbekiston farmatsevtika bozori konyunkturasini o‘rganish natijalari bo‘yicha ishlab chiqarishni mahalliylashtirish bo‘yicha takliflarni O‘zbekiston Respublikasi Vazirlar Mahkamasiga hamda manfaatdor vazirliklar va idoralarga kiritish; 
 aholi va sog‘liqni saqlash muassasalarining farmatsevtika mahsulotlari bilan ta’minlanganligi holatini tizimli tahlil qilish natijasida mahalliy ishlab chiqaruvchilar tomonidan ishlab chiqarish hajmlari har yili 5 foizga oshirilishini ta’minlash choralarini ko‘rish; 
 xorijiy mamlakatlarda ro‘yxatdan o‘tkazilgan dori vositalari, tibbiy buyumlar va tibbiy texnika sonini har yili kamida 5 foizga oshirish; 
 mahalliy farmatsevtika mahsulotlari eksporti ko‘rsatkichining har yili kamida 15 foiz o‘sishini ta’minlash; 
 v) tarmoq korxonalariga yetakchi xorijiy farmatsevtika korxonalari bilan hamkorlikni yo‘lga qo‘yishda, farmatsevtika mahsulotlarining ichki va tashqi bozorlarda raqobatbardosh, yuqori sifatli yangi turlarini ishlab chiqarishni o‘zlashtirishda ko‘maklashish sohasida: 
 ijtimoiy ahamiyatga ega dori vositalari va tibbiy buyumlar ishlab chiqarishda muammolarni tizimli tahlil qilish va shu asosda mavjud muammolarni yechimi yuzasidan taklif ishlab chiqish; 
 har yili kamida 100 nomdagi yangi turdagi dori vositalari, tibbiy buyumlar va tibbiy texnika, shu jumladan, ijtimoiy ahamiyatli dori vositalari va tibbiy buyumlar ishlab chiqarishni mahalliylashtirish choralarini ko‘rish; 
 g) farmatsevtika tarmog‘ini, shu jumladan, farmatsevtika mahsulotlarini davlat ro‘yxatidan o‘tkazish, standartlashtirish, sertifikatlashtirish, texnik jihatdan tartibga solish, shuningdek, farmatsevtika faoliyatini litsenziyalash yo‘li bilan davlat tomonidan boshqarish sohasida: 
 xorijiy davlatlarda mahalliy farmatsevtika korxonalari tomonidan ishlab chiqarilgan dori vositalari va tibbiy buyumlarni ro‘yxatdan o‘tkazish samaradorligini oshirishga ko‘maklashish; 
 farmatsevtika faoliyatini litsenziyalash bo‘yicha davlat xizmatini ko‘rsatish holati, shu jumladan, davlat xizmatini ko‘rsatishda muddat buzilishlari xolatiga yo‘l qo‘ymaslik; 
 d) farmatsevtika tarmog‘iga ilg‘or xorijiy amaliyot va xalqaro standartlarni tatbiq etish bo‘yicha ishlarni muvofiqlashtirish sohasida: 
 Jahon sog‘liqni saqlash tashkilotining “Yaxshi ishlab chiqarish amaliyoti” standartiga muvofiq sertifikatlangan mahalliy dori vositalari va tibbiyot buyumlarini ishlab chiqaruvchilar ulushini har yili kamida 20 foizga oshirish; 
 har yili farmatsevtika sohasida kamida 5 ta xalqaro standartlarni tatbiq etish bo‘yicha takliflar kiritib borish. 
 7. Ushbu Nizomning 6-bandida ko‘rsatilgan mezonlar asosida Agentlik faoliyatining samaradorligini baholash usulini ishlab chiqish va tasdiqlash, shuningdek, ularni metodologik qo‘llab-quvvatlash O‘zbekiston Respublikasi Bosh vazirining ijtimoiy rivojlantirish masalalari bo‘yicha o‘rinbosari bilan kelishgan holda O‘zbekiston Respublikasi Sog‘liqni saqlash vazirligi tomonidan amalga oshiriladi. 
 8. Agentlik faoliyatini baholash natijalari bo‘yicha Sog‘liqni saqlash vazirligi tomonidan Agentlik bilan birgalikda aniqlangan kamchiliklarni bartaraf etish bo‘yicha tegishli takliflar tayyorlanadi va belgilangan tartibda O‘zbekiston Respublikasi Vazirlar Mahkamasiga kiritiladi. 
 9. Sog‘liqni saqlash vaziri va Agentlik direktori agentlikning faoliyati to‘g‘risida muntazam ravishda Vazirlar Mahkamasiga, O‘zbekiston Respublikasi Prezidenti Administratsiyasining tegishli tarkibiy bo‘linmalariga va O‘zbekiston Respublikasi Prezidentiga hisobot beradi. 
 10. O‘zbekiston Respublikasi Bosh vazirining ijtimoiy rivojlantirish masalalari bo‘yicha o‘rinbosari Agentlik rahbarlariga yuklangan vazifalar samarali bajarilishi uchun ular faoliyati ustidan muntazam monitoring olib boradi, Agentlik faoliyati samaradorligiga xolisona baho beradi. 
 11. Agentlik faoliyati samaradorligini baholash yakunlari bo‘yicha Agentlikning alohida o‘rnak ko‘rsatgan rahbarlari, mansabdor shaxslari va xodimlari rag‘batlantiriladi yoxud yo‘l qo‘yilgan kamchiliklar uchun ularga nisbatan mehnat haqidagi qonunlarga muvofiq intizomiy javobgarlik choralari qo‘llaniladi. 
 12. Agentlik rahbariyati faoliyat samaradorligi sifatini oshirish choralari o‘z vaqtida ko‘rilishi uchun shaxsan javob beradi.